[pic] | KOMISIJA EVROPSKIH SKUPNOSTI |

Bruselj, 16.10.2008

COM(2008) 606 konč.

2006/0147 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih predlaga Evropski parlament, v zvezi s predlogom

UREDBE EVROPSKEGA PARLAMENTA IN SVETA o aromah in nekaterih živilskih sestavinah z aromatičnimi lastnostmi za uporabo v in na živilih ter spremembi Uredbe Sveta (EGS) št. 1576/89, Uredbe Sveta (EGS) št. 1601/91, Uredbe (ES) št. 2232/96 in Direktive 2000/13/ES

O SPREMEMBAH PREDLOGA KOMISIJE v skladu s členom 250(2) Pogodbe ES

2006/0147 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih predlaga Evropski parlament, v zvezi s predlogom

UREDBE EVROPSKEGA PARLAMENTA IN SVETA o aromah in nekaterih živilskih sestavinah z aromatičnimi lastnostmi za uporabo v in na živilih ter spremembi Uredbe Sveta (EGS) št. 1576/89, Uredbe Sveta (EGS) št. 1601/91, Uredbe (ES) št. 2232/96 in Direktive 2000/13/ES

1. Uvod

Točka (c) tretjega pododstavka člena 251(2) Pogodbe ES določa, da Komisija poda mnenje o spremembah, ki jih predlaga Evropski parlament na drugi obravnavi. Komisija v nadaljevanju predstavlja svoje mnenje o spremembah, ki jih predlaga Parlament.

2. Ozadje

Datum predložitve predloga EP in Svetu (dokument COM((2006) 0427 konč. – 2006/0147(COD): | 28. julija 2006 |

Datum mnenja Evropskega ekonomsko-socialnega odbora: | 25. aprila 2007 |

Datum mnenja Evropskega parlamenta, prva obravnava: | 10. julija 2007 |

Datum predložitve spremenjenega predloga: | 24. oktobra 2007 |

Datum političnega sporazuma: | 17. decembra 2007 |

Datum sprejetja skupnega stališča: | 10. marca 2008 |

Datum mnenja Evropskega parlamenta (druga obravnava) | 8. julija 2008 |

3. Namen predloga

Direktiva Sveta 88/388/EGS določa opredelitev arom, splošna pravila uporabe, zahteve po označevanju in mejne vrednosti za snovi, ki ogrožajo zdravje ljudi. Določa, da mora zakonodaja Skupnosti v zvezi z aromami upoštevati predvsem varovanje zdravja ljudi.

Direktivo je treba bistveno spremeniti, da bo upoštevala tehnološki in znanstveni razvoj na področju arom. Poleg tega je treba zaradi sprejetja Uredbe (ES) št. 178/2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane nekatere določbe prilagoditi, ostale pa na novo vnesti.

Za večjo jasnost in učinkovitost se Direktiva 88/388/EGS nadomesti s tem predlogom. Glavni cilji so:

- pojasniti področje uporabe zakonodaje o aromah;

- posodobiti in prilagoditi obstoječo zakonodajo o aromah tehnološkemu in znanstvenemu razvoju;

- vzpostaviti jasne postopke vrednotenja in odobritve;

- bolje obveščati potrošnika o uporabi naravnih arom;

- prilagoditi se zahtevam Uredbe (ES) št. 882/2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali.

Predlagana Uredba o aromah je del svežnja predlogov o „sredstvih za izboljšanje živil“. Ta sveženj predlogov zadeva aditive za živila, živilske encime in arome. Prispeva k programu Komisije o poenostavitvi zakonodaje ter ne le zagotavlja usklajevanje na zadevnih področjih ampak tudi spodbuja skladnost med temi tremi povezanimi področji. Z dodatnim, četrtim, predlogom v okviru svežnja bo uveden enoten skupni postopek odobritve za ovrednotenje in odobritev teh snovi.

4. Mnenje Komisije o spremembah, ki jih predlaga Evropski parlament

- EP je v drugi obravnavi izglasoval prečiščeno besedilo, ki vsebuje številne spremembe besedila skupnega stališča. Besedilo je rezultat pogajanj med Svetom, Parlamentom in Komisijo. Spremembe so v glavnem tehnične in na splošno skladne s ključnimi načeli prvotnega predloga ter ta načela potrjujejo. Posebno pomembne so spremembe, na podlagi katerih se nekateri vidiki zakonodaje ne bodo uporabljali, kadar se živilom dodajo samo zelišča in začimbe. Druge spremembe zadevajo pojasnitev vzajemnega učinkovanja predlagane Uredbe o aditivih za živila in Uredbe (ES) št. 1829/2003 o gensko spremenjenih živilih in krmi ter povečujejo pravno varnost za proizvajalce in uporabnike, s tem ko podaljšujejo rok za sprejetje seznama Skupnosti arom. Druge spremembe krepijo previdnostno načelo in dodatno pojasnjujejo načelo preprečevanja zavajanja potrošnika. Poleg tega so bile kot posledica nadomestitve Uredbe o žganih pijačah (EGS) št. 1576/89 z novo Uredbo (ES) št. 110/2008 uvedene številne tehnične spremembe.

- Komisija sprejema obe spremembi, ki ju je izglasoval Parlament. Izid druge obravnave EP je zelo zadovoljiv.

5. Sklep

V skladu s členom 250(2) Pogodbe ES Komisija spremeni svoj predlog, kot je navedeno zgoraj.